சென்னையின் புற நகர் மின் ரயில்களில் பயணிப்பது மற்றொரு சுகானுபவம். 'அம்மம்மா ..தம்பி உன்னை நம்ம்பி...' என்று வித விதமான வாத்தியங்களுடன் பாடிக்கொண்டு எங்கேயும் இடிக்காமல் செல்லும் பார்வை இல்லாத மனிதர்கள். "இது சிறப்பான துளசி தைலம் சார்..பல் வலினா பல்ல வைங்க, கை வலின்னா கைல தடவுங்க, ஒத்தை தலைவலிக்கு இதுதான் ஒலகத்துலையே சிறப்பான மருந்து, கம்பனி??! விளம்பரத்துக்காக இன்று மட்டும் சிறப்பு விலை" என்று ஒரு மாதிரி கரகரத்த குரலில் சொல்லும் தைலம் விற்கும் பார்ட்டி, 20 வகை ஊசிகளை 2 ரூபாய்க்கு விற்கும் நரி குறவர்கள் (!!??) நாம் அன்றாடம் உபயோகிக்கும் எல்லா அட்டைகளுக்கும் கவர் விற்பவர், பட்டர் பிஸ்கேயட், சீசனுக்கு ஏற்ப பழம் விற்பவர்கள், சூடா சமோசா போக அன்றைய சூடான செய்திகளை அலசும் சக பயணிகள்... தினமும் ஏதாவதொரு தகராறு, ஏதாவதொரு பெட்டியில் பாட்டு களை கட்டும்,என ரகளையான பயணம் அது...